b'\n_START_ARTICLE_\nHans Wegner\n_START_PARAGRAPH_\nHans J\xc3\xb8rgensen Wegner (2. huhtikuuta 1914 \xe2\x80\x93 26. tammikuuta 2007) oli tanskalainen huonekalumuotoilija. H\xc3\xa4nen kalusteidensa orgaaniset ja elegantit linjat ja niiden valmistajien huolellinen puusep\xc3\xa4nty\xc3\xb6 olivat avainasemassa nostamassa tanskalaisia puuhuonekaluja maailmanmenestykseen 1950-luvulla yhdess\xc3\xa4 Poul Henningsenin, Finn Juhlin ja Arne Jacobsenin t\xc3\xb6iden kanssa. Wegner piirsi uransa aikana yli 500 tuolia, joista noin sataa on sarjavalmistettu ja joista monista on tullut muotoiluikoneja._NEWLINE_Etel\xc3\xa4tanskalaisen suutarin pojaksi syntynyt Wegner ty\xc3\xb6skenteli jo lapsena kalustepuusep\xc3\xa4n apupoikana, ja jatkoi pesti\xc3\xa4 20-vuotiaaksi asti, jolloin l\xc3\xa4hti suorittamaan asepalvelustaan. H\xc3\xa4n k\xc3\xa4vi teknillist\xc3\xa4 koulua ja opiskeli sitten taideteollisuus- ja arkkitehtuurikouluissa K\xc3\xb6\xc3\xb6penhaminassa._NEWLINE_Vuonna 1928 Wegner p\xc3\xa4\xc3\xa4si suunnittelemaan \xc3\x85rhusin uuden kaupungintalon kalustusta Arne Jacobsenin toimistoon. Muutaman vuoden kuluttua Wegner perusti oman suunnittelutoimiston ja alkoi suunnitella huonekaluja yhdess\xc3\xa4 arkkitehti B\xc3\xb8rge Mogensenin kanssa FDB-yhti\xc3\xb6lle ja my\xc3\xb6hemmin yksin PP M\xc3\xb8bler -yhti\xc3\xb6lle._NEWLINE_Wegner sai kaikkien aikojen ensimm\xc3\xa4isen Lunning-palkinnon vuonna 1951 yhdess\xc3\xa4 Tapio Wirkkalan kanssa. Samana vuonna h\xc3\xa4net palkittiin Grand Prix\xe2\x80\x99ll\xc3\xa4 Milanon triennaalissa. H\xc3\xa4n on saanut my\xc3\xb6s ruotsalaisen Prinssi Eugenin mitalin ja tanskalaisen Eckersberg-mitalin. H\xc3\xa4nen huonekalujaan on muun muassa Museum of Modern Artin kokoelmissa New Yorkissa._NEWLINE_Wegner k\xc3\xa4ytti tuoleissaan monia perinteisi\xc3\xa4 ja vaativia puuliitostekniikoita, veistoksellisia ja luonnosta vaikutteita saaneita muotoja sek\xc3\xa4 eri materiaalien kuten massiivipuun, vanerin, metallin, rottingin ja paperinarun yhdistelmi\xc3\xa4.'